Coronavirus: बढ़ने के बजाए अब कम होने लगे हैं कोरोना वायरस के एक्टिव मामले, 73 प्रतिशत से ज्यादा हुआ रिकवरी रेट
कोरोना के मामलों की पहचान के लिए देश में टेस्टिंग को लगातार बढ़ाया जा रहा है। भारतीय आयुर्विज्ञान अनुसंधान परिषद (ICMR) के अनुसार अबतक देश में कुल 3.09 करोड़ से ज्यादा टेस्ट हो चुके हैं, सोमवार को देशभर में कुल 899864 टेस्ट किए गए हैं।
नई दिल्ली। देश में कोरोना वायरस के एक्टिव मामलों में अब कमी आ लगी है जो कोरोना को लेकर राहत भरी बात है। केंद्रीय स्वास्थ्य मंत्रालय के मुताबिक पिछले 24 घंटों यानि सोमवार सुबह 8 बजे से लेकर मंगलवार सुबह 8 बजे तक देशभर में कोरोना वायरस के एक्टिव मामलों की संख्या 3737 कम हुई है और अब देश में कोरोना के कुल एक्टिव मामले 673166 रह गए हैं जो सोमवार सुबह तक 676900 थे।हालांकि देश में कोरोना वायरस के संक्रमण की दर अभी भी कम नहीं है, पिछले 24 घंटों के दौरान देशभर में कोरोना वायरस के 58079 नए मामले सामने आए हैं और देशभर में अबतक कुल 27.05 लाख से ज्यादा कोरोना वायरस केस आ चुके हैं। कोरोना वायरस संक्रमण की वजह से देश में मौतों का सिलसिला भी थमने का नाम नहीं ले रहा है। पिछले 24 घंटों के दौरान इस जानलेवा वायरस की वजह से पूरे देश में 876 लोगों की जान गई है। अबतक इस वायरस की वजह से देश में कुल 51797 लोगों की मौत हो चुकी है। देश में कोरोना वायरस की मृत्यु दर 2 प्रतिशत से नीचे है।हालांकि कोरोना वायरस से ठीक होने वालों की संख्या भी तेजी से बढ़ रही है लगभग जिस रफ्तार से नए केस आ रहे हैं उसी रफ्तार से ठीक होने वालों का आंकड़ा भी अब बढ़ने लगा है। पिछले 24 घंटों के दौरान देशभर में 57937 लोग कोरोना से ठीक हुए हैं और अबतक कुल 19,77,779 लोग ठीक हो चुके हैं। कोरोना वायरस से रिकवरी का रेट अब बढ़कर 73.09 प्रतिशत हो गया है।कोरोना के मामलों की पहचान के लिए देश में टेस्टिंग को लगातार बढ़ाया जा रहा है। भारतीय आयुर्विज्ञान अनुसंधान परिषद (ICMR) के अनुसार अबतक देश में कुल 3.09 करोड़ से ज्यादा टेस्ट हो चुके हैं, सोमवार को देशभर में कुल 899864 टेस्ट किए गए हैं।वैश्विक स्तर पर कोरोना वायरस के मामलों की बात करें तो दुनियाभर में कुल मामलों का आंकड़ा बढ़कर 2.2 करोड़ के पार पहुंच गया है, अबतक दुनियाभर में कोरोना वायरस की वजह से 7.77 लाख से ज्यादा लोगों की मौत हो चुकी है। हालांकि पूरी दुनिया में 1.47 करोड़ से ज्यादा लोग कोरोना वायरस से ठीक भी हो चुके हैं। दुनियाभर में कोरोना वायरस के सबसे अधिक मामले अमेरिका में हैं जहां पर 56.12 लाख से ज्यादा केस सामने आ चुके हैं और 1.73 लाख से ज्यादा लोगों की जान जा चुकी है, इसके बाद ब्राजील में 33.63 लाख से ज्यादा केस सामने आए हैं और 1.08 हजार से ज्यादा की जान गई है। रूस में भी 9.27 लाख से ज्यादा केस सामने आ चुके हैं और 15 हजार से ज्यादा लोगों की जान गई है।